**O B R A Z L O Ž E N J E**

**Prijedloga Odluke o izmjenama i dopunama**

**Proračuna Grada Zagreba za 2024. i projekcije za 2025. i 2026. godinu**

***Obrazloženje Općeg dijela***

Proračun Grada Zagreba za 2024. Gradska Skupština je usvojila 12. prosinca 2023. u ukupnom iznosu od 2.532.193.030 eura (Službeni glasnik Grada Zagreba 44/23). Od navedenog iznosa 1.713.590.170 eura se odnosilo na Proračun Grada Zagreba u užem smislu, dok se 818.602.860 eura odnosio na vlastite i namjenske prihode proračunskih korisnika Grada (predškolske ustanove, osnovne i srednje škole i učenički domovi, ustanove u socijalnoj skrbi, zdravstvu, kulturi, ustanova Upravljanje sportskim objektima, Zavod za prostorno uređenje Grada Zagreba, Javna vatrogasna postrojba Grada Zagreba, Javna ustanova Maksimir koja je promijenila naziv u Priroda Grada Zagreba, Ustanova Zoološki vrt Grada Zagreba, Ustanova za sveobuhvatnu skrb „Tigrovi“ te Razvojna agencija Zagreb za koordinaciju i poticanje regionalnog razvoja).

Sukladno Zakonu o proračunu, ako se tijekom proračunske godine povećaju rashodi i izdaci, odnosno smanje prihodi i primici, proračun je potrebno uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje se provodi izmjenama i dopunama proračuna.

Slijedom navedenog, ovom Odlukom o izmjenama i dopunama Proračuna Grada Zagreba za 2024. i projekcije za 2025. i 2026. godinu predlažu se promjene prihodne i rashodne strane proračuna na način da se ukupan planirani iznos povećava za **255.200.340 eura** tako da **konsolidirani Proračun za 2024. iznosi 2.787.393.370 eura.** Samo povećanje na Proračunu u užem smislu iznosi 203.894.610 eura dok kod proračunskih korisnika iznosi 51.305.730 eura.

Izradi rebalansa se pristupilo slijedom stvaranja dodatnih obveza za proračun koje nisu bile obuhvaćene prvotnim planom. Isto tako, sukladno Uputama za izradu proračuna Ministarstva financija rezultat poslovanja ostvaren na dan 31. prosinca prethodne godine uključuje se u ove izmjene i dopune Proračuna.

Od svih gradskih upravnih tijela ovim rebalansom se iz gradskih izvora najviše povećavaju sredstva u okviru Gradskog ureda za gospodarstvo, ekološku održivost i strategijsko planiranje u iznosu 102.153.800 eura. Za Gradski ured za obrazovanje, sport i mlade izdvojeno je dodatnih 49.312.580 eura, a za Gradski ured za mjesnu samoupravu, promet, civilnu zaštitu i sigurnost 28.125.560 eura. Isto tako, osiguravaju su dodatna sredstva za Gradski ured za upravljanje imovinom i stanovanje u iznosu od 20.247.000 eura, Gradski ured za socijalnu zaštitu, zdravstvo, branitelje i osobe s invaliditetom u iznosu 20.239.470 eura, Gradski ured za kulturu i civilno društvo u iznosu 13.286.800 eura, Gradski ured za obnovu, izgradnju, prostorno uređenje, graditeljstvo i komunalne poslove u iznosu 9.764.500 eura, Službu za informacijski sustav i tehničke poslove u iznosu 3.073.100 eura i Gradski ured za opću upravu i imovinsko-pravne poslove u iznosu 1.145.000 eura. Financijski manje značajna sredstva osiguravaju se za Stručnu službu Gradske skupštine, Stručnu službu Gradske uprave i Gradski ured za unutarnju reviziju i kontrolu. Od smanjenja proračunskih sredstava najviše se smanjuju sredstva planirana u okviru Gradskog ureda za financije i javnu nabavu radi usklađenja s dinamikom otplate zajmova iz državnog proračuna koja su zatvorena međusobnim prijebojem obveza i potraživanja pri realizaciji prodaje trgovačkog društva APIS IT d.o.o. koje je izvršeno krajem 2023. godine.

U nastavku se daje tabelarni prikaz prijedloga izmjena i dopuna Proračuna Grada Zagreba za 2024. po vrstama prihoda i rashoda.



***Prihodi i primici***

Ovim izmjenama i dopunama proračuna predlaže se povećanje prihoda i primitaka proračuna u iznosu od 190.952.780 eura, što uključujući višak iz prethodnog razdoblja iznosi 255.200.340 eura.

Prihodi i primici na samom proračunu povećavaju se za 203.894.610 eura, a u strukturi prihoda i primitaka predlažu se sljedeće izmjene.

Prihodi od poreza povećavaju se za 159.000.000 eura, od čega se 156.000.000 eura odnosi na povećanje prihoda od poreza na dohodak, a sukladno ostvarenju u prvih pet mjeseci i procjeni ostvarenja do kraja godine. Povećanje prihoda od poreza na dohodak temelji se prvenstveno na rastu plaća koji prati inflaciju. Povećanje od 2.000.000 eura odnosi se na prihode od poreza na promet nekretnina dok se povećanje od 1.000.000 eura odnosi na prihode od poreza na cestovna motorna vozila koji se plaća pri registraciji ili ovjeri produženja važenja prometne dozvole. Prihodi od poreza na cestovna motorna vozila ostvareni su više nego što je planirano za prvih pet mjeseci jer je registriran veći broj vozila nego prethodne godine u istom razdoblju.

Pomoći iz inozemstva i od subjekata unutar općeg proračuna povećavaju se ukupno za 4.239.010 eura. U okviru ove skupine prihoda evidentiraju se sredstva doznačena iz EU fondova, pomoći od međunarodnih organizacija te institucija i tijela EU, pomoći iz drugih proračuna, pomoći od izvanproračunskih korisnika, pomoći izravnanja za decentralizirane funkcije te prijenosi između proračunskih korisnika istog proračuna. Najznačajnije izmjene se odnose na povećanje pomoći proračunu iz drugih proračuna u iznosu od 2.613.590 eura, povećanje pomoći od izvanproračunskih korisnika u iznosu od 211.300 eura, povećanje pomoći izravnanja za decentralizirane funkcije u iznosu od 888.420 eura, povećanje pomoći temeljem prijenosa EU sredstava u iznosu od 405.400 eura te povećanje prijenosa između proračunskih korisnika istog proračuna u iznosu od 100.000 eura.

Prihodi od imovine povećavaju se za 6.900.000 eura. Povećanje se odnosi na prihode od prekonoćnih depozita u iznosu od 4.000.000 eura, naknade za koncesije u iznosu od 2.000.000 eura, naknadu za promjenu namjene poljoprivrednog zemljišta u iznosu od 700.000 eura te naknadu o pravu puta za elektroničku komunikacijsku infrastrukturu u iznosu od 200.000 eura.

Prihodi od upravnih i administrativnih pristojbi, pristojbi po posebnim propisima i naknada povećavaju se za 20.100.000 eura. Povećanje se odnosi na prihode od komunalne naknade u iznosu od 15.900.000 eura, prihode od komunalnog doprinosa u iznosu od 3.000.000 eura te prihoda od naknada za izdana jamstva u iznosu 1.200.000 eura.

Kazne, upravne mjere i ostali prihodi povećavaju se za 1.591.100 eura od čega se za 1.000.000 eura povećavaju prihodi od ostalih nespomenutih kazni i za 591.100 eura ostali prihodi.

Primici od financijske imovine i zaduživanja smanjuju se za 49.376.100 eura, a smanjenje u iznosu od 37.799.500 eura odnosi se na prihode planirane prodajom udjela APIS IT d.o.o. Republici Hrvatskoj s obzirom da je prodaja udjela realizirana u prosincu 2023. Smanjenje primitaka u iznosu od 11.576.600 eura odnosi se na planiranu prodaju potraživanja jer zbog poboljšane likvidnosti nije bilo potrebe za prodajom potraživanja.

**PRIHODI I PRIMICI / VIŠAK – GRAD ZAGREB**





Grad Zagreb je, prema financijskom izvještaju razine 22 za 2023., ostvario višak prihoda i primitaka raspoloživ u sljedećem razdoblju u iznosu od 61.440.600 eura, koji je evidentiran na sljedećim izvorima: na izvoru općih prihoda u iznosu od 59.549.200 eura, na izvoru prihoda za posebne namjene u iznosu od 45.000 eura, na izvoru pomoći iz drugih proračuna u iznosu od 1.833.200 eura te na izvoru donacija 13.200 eura. Ovim izmjenama i dopunama se navedeni rezultat poslovanja prethodne godine uključuje u proračun za 2024.

Vlastiti i namjenski prihodi i primici kod proračunskih korisnika povećavaju se za 48.498.770 eura, što uključujući višak iz prethodnog razdoblja iznosi 51.305.730 eura. Najveće povećanje prihoda je u skupini pomoći iz inozemstva i od subjekata unutar općeg proračuna u iznosu od 24.294.900 eura, od čega se 24.328.300 eura odnosi na pomoći proračunskim korisnicima iz proračuna koji im nije nadležan, a povećanje se planira s osnove doznaka iz državnog proračuna za zaposlene u osnovnim i srednjim školama. Isto tako, planira se povećanje prihoda od Hrvatskog zavoda za zdravstveno osiguranje na temelju ugovornih obveza sa zdravstvenim ustanovama kojih je Grad osnivač u iznosu od 20.247.000 eura.

U skupini prihodi od upravnih i administrativnih pristojbi, pristojbi po posebnim propisima i naknada planira povećanje u iznosu od 1.403.210 eura u podskupini ostalih nespomenutih prihoda. U skupini prihoda od prodaje proizvoda i robe te pruženih usluga, prihodi od donacija te povrati po protestiranim jamstvima planira se povećanje prihoda u iznosu od 2.494.970 eura.

Proračunski korisnici su u izvorni plan Proračuna za 2024. uključili procijenjeni višak koji su očekivali ostvariti na kraju 2023. u visini od 13.561.980 eura. Nakon utvrđivanja rezultata poslovanja 2023. odstupanje od procjene u izvornom planu koje se izmjenama i dopunama uključuje u proračun za 2024. iznosi 2.806.960 eura. Navedeni iznos je evidentiran na sljedećim izvorima: na izvoru vlastitih prihoda u iznosu od 1.416.660 eura, na izvoru prihoda za posebne namjene u iznosu od 1.265.600 eura, na izvoru pomoći u iznosu od 119.200 eura te na izvoru donacija 5.500 eura.

**PRIHODI I PRIMICI / VIŠAK – PRORAČUNSKI KORISNICI**



***Rashodi i izdaci***

Ovim izmjenama i dopunama proračuna predlaže se povećanje rashodne strane proračuna u iznosu od 293.968.930 eura (što uključujući pokriće manjka iznosi 255.200.340 eura) od čega se na Proračun u užem smislu odnosi 243.711.610 eura (što uključujući smanjenje pokrića manjka iznosi 203.894.610 eura), a na proračunske korisnike 50.257.320 eura (što uključujući povećanje pokrića manjka iznosi 51.305.730 eura).

U strukturi rashoda i izdataka konsolidiranog proračuna predlažu se izmjene kako slijedi.

Rashodi poslovanja povećavaju se za 241.491.160 eura od čega se na Grad odnosi 194.156.970 eura, a na proračunske korisnike 47.334.190 eura.

Najveći dio povećanja rashoda poslovanja Proračuna u užem smislu odnosi na subvencije trgovačkim društvima u javnom sektoru u iznosu 57.402.100 eura od čega se najveći dio odnosi na sufinanciranje javnog gradskog prijevoza i vodnih usluga te sufinanciranje privatnih i vjerskih vrtića.

Sljedeći nominalno najznačajniji razlog povećanja rashoda poslovanja su materijalni rashodi u iznosu od 48.270.380 eura, najvećim dijelom radi povećanja sredstava za podmirenje rashoda za usluge u iznosu 45.340.950 eura odnosno usluge tekućeg i investicijskog održavanja i ostalih usluga. Vezano uz usluge tekućeg i investicijskog održavanja, najznačajnija povećanja predlažu se u okviru Gradskog ureda za mjesnu samoupravu, promet, civilnu zaštitu i sigurnost u iznosu 21.568.100 eura za održavanje komunalne infrastrukture i uređenje Grada, Gradskog ureda za obrazovanje, sport i mlade u iznosu 3.368.500 eura za održavanje ustanova predškolskog odgoja i obrazovanja te sportskih objekata kao i Službe za informacijski sustav i tehničke poslove u iznosu 1.820.000 eura za održavanje objekata gradske uprave. Rashodi za ostale usluge u iznosu 7.851.600 eura se predlažu povećati najvećim dijelom u okviru Gradskog ureda za financije i javnu nabavu u iznosu 3.000.000 eura za naknadu Poreznoj upravi Ministarstva financija koja naplaćuje pojedine vrste gradskih prihoda, Gradskog ureda za gospodarstvo, ekološku održivost i strategijsko planiranje za zbrinjavanje mulja nastalog obradom urbanih otpadnih voda u iznosu 2.000.000 eura, privođenje svrsi poljoprivrednog zemljišta u iznosu 700.000 eura, održavanje rekreativnih sadržaja park šume Grmoščica u iznosu 500.000 eura te u okviru Gradskog ureda za obrazovanje, sport i mlade za usluge povezane s upravljanjem sportskim objektima u iznosu 1.000.000 eura.

Sredstva planirana za rashode za zaposlene predlažu se povećati u iznosu 43.541.490 eura ili 13%, a što je rezultat pregovora sa sindikatima i potpisanih dodataka kolektivnih ugovora, najvećim dijelom za plaće za redovan rad, doprinose i ostale rashode za zaposlene u gradskoj upravi i gradskim ustanovama kojima se ovi rashodi podmiruju iz gradskog proračuna.

Ostali rashodi planiraju se povećati u iznosu 34.428.950 eura u okviru kojih se ističu kapitalne pomoći kreditnim i ostalim financijskim institucijama te trgovačkim društvima u javnom sektoru u iznosu 22.564.600 eura iz djelokruga Gradskog ureda za gospodarstvo, ekološku održivost i strategijsko planiranje. Najznačajnije se odnosi na planirano povećanje u visini 15,5 milijuna eura za javni gradski prijevoz odnosno nabavu autobusa i tramvaja te nabavu i ugradnju autobusne autopraonice. Planirana je i kapitalna pomoć za investicije društvu Zagrebački velesajam d.o.o. u visini 5,2 milijuna eura.

Tekuće donacije u novcu planiraju se povećati u visini 12.795.950 eura, najviše u okviru Gradskog ureda za obrazovanje, sport i mlade za sufinanciranje cijene usluge predškolskog odgoja u privatnim i vjerskim vrtićima u iznosu 4.295.790 eura i sportskih programa u iznosu 7.831.200 eura. Isto tako, planira se smanjenje kapitalnih donacija u visini 1.810.000 eura, najvećim dijelom zbog usporene dinamike sufinanciranja obnove pročelja stambenih zgrada i nedostatka gospodarskih subjekata koji mogu izvoditi radove na kulturnim dobrima, a koje troškove Grad sufinancira vlasnicima nekretnina.

Sredstva za naknade šteta pravnim i fizičkim osobama planiraju se povećati u iznosu 797.000 eura, najvećim dijelom zbog šteta od nevremena iz prošle godine te naknade u ovršnom postupku ošasne imovine.

Financijski rashodi predlažu se povećati u visini 2.006.550 eura, najvećim dijelom radi planiranja sredstava za izvršenje sudskih presuda u postupcima pred Visokim trgovačkim sudom iz ugovora o građenju i rekonstrukciji te s njima povezanim zateznim kamatama.

Skupina ekonomske klasifikacije Pomoći dane u inozemstvo i unutar općeg proračuna se povećava u iznosu od 1.254.700 eura, što je najvećim dijelom rezultat povećanja sredstava za pomoći proračunskim korisnicima drugih proračuna u iznosu 2.039.000 eura za sufinanciranje Hrvatskog narodnog kazališta i Galerije Klovićevi dvori iskazanih u Gradskom uredu za kulturu i civilno društvo te smanjenja planiranih kapitalnih pomoći za nabavu uređaja za nadzor brzine u visini 500.000 eura jer će za iste postupak nabave provesti Grad i smanjenja prijenosa sredstava iz državnog proračuna za nastavak obnove započete iz Fonda solidarnosti u visini 675.000 eura. Planirani prijenosi između proračunskih korisnika istog proračuna u iznosu 372.000 eura odnose se na sredstva za sufinanciranje predškolskog odgoja i obrazovanja za djecu s teškoćama slušanja i govora te prijenose sredstava iz državnog proračuna za nastavak obnove zdravstvenih ustanova započetih iz Fonda solidarnosti.

Naknade građanima i kućanstvima na temelju osiguranja i druge naknade povećavaju se u iznosu 7.252.800 eura, od čega se najznačajnije odnosi na 1.400.000 eura za uključenje korisnika inkluzivnog dodatka u program novčanih potpora za osobe s invaliditetom i djecu s teškoćama u razvoju, 2.000.000 eura za besplatni prijevoz osoba starijih od 65 godina, 1.500.000 eura za novčanu pomoć za novorođenčad te 385.000 eura za novčanu pomoć za roditelje odgojitelje, 831.000 eura za priključenje na komunalne vodne građevine kao i 600.000 eura za besplatno pražnjenje septičkih i sabirnih jama.

Rashodi za nabavu nefinancijske imovine povećavaju se u iznosu od 43.373.130 eura što je rezultat povećanja rashoda za nabavu neproizvedene dugotrajne imovine u iznosu 11.947.500 eura i rashoda za nabavu proizvedene dugotrajne imovine u iznosu 32.945.830 eura te smanjenja rashoda za dodatna ulaganja na nefinancijskoj imovini u iznosu 1.520.200 eura. Povećanje rashoda za nabavu proizvedene dugotrajne imovine najvećim dijelom je rezultat dodatnih ulaganja u okviru Gradskog ureda za mjesnu samoupravu, promet, civilnu zaštitu i sigurnost u iznosu 4.578.600 eura, Gradskog ureda za obrazovanje, sport i mlade u iznosu 4.697.830 eura, Gradskog ureda za obnovu, izgradnju, prostorno uređenje, graditeljstvo i komunalne poslove u iznosu 11.662.000 eura, Gradskog ureda za upravljanje imovinom i stanovanje u iznosu 6.000.000 eura, Gradskog ureda za socijalnu zaštitu, zdravstvo, branitelje i osobe s invaliditetom u iznosu 2.821.600 eura i Gradskog ureda za kulturu i civilno društvo u iznosu 2.762.100 eura.

Detaljnija razrada dostupna je u pratećim izmjenama i dopunama Programa radova kapitalnih ulaganja u objekte za društvene djelatnosti i u obnovu objekata oštećenih potresom u Gradu Zagrebu u 2024. i Programa radova na području komunalnog gospodarstva u Gradu Zagrebu u 2024.

Kod izdataka za financijsku imovinu i otplate zajmova dolazi do povećanja u iznosu od 6.181.510 eura što je rezultat povećanja planiranih sredstava za pozajmicu Zagrebačkom inovacijskom centru d.o.o. za financiranje razvoja poduzetnika u iznosu 400.000 eura, dokapitalizacije Zagrebačkog velesajma d.o.o. u visini 4.500.000 eura i Zagrebačkih sunčanih krovova d.o.o. u visini 3.500.000 eura, za otplatu glavnice po ugovorima o cesiji između Grada Zagreba i financijskih institucija za uslugu pročišćavanja otpadnih voda u visini 5.347.510 eura te smanjenja izdataka za otplatu glavnice primljenih zajmova od državnog proračuna u visini 7.566.000 eura.

Vezano uz sredstva planirana za pokriće manjka Grada u užem smislu, koje su Proračunom za 2024. planirana u visini 39.817.000 eura, ističe se kako ista više nije potrebno planirati jer je prema iskazanim podacima iz financijskih izvještaja razine 22, Grad ostvario višak poslovanja u iznosu 137.327.866 eura te je u cijelosti pokrio preneseni manjak.

**RASHODI I IZDACI / POKRIĆE MANJKA – GRAD ZAGREB**





U strukturi rashoda i izdataka koji se financiraju iz vlastitih i namjenskih prihoda i primitaka proračunskih korisnika predlažu se izmjene kako slijedi.

Najznačajnije izmjene planiranih sredstava u ukupnom iznosu od 50.257.320 eura (što uključujući povećanje pokrića manjka iznosi 51.305.730 eura) odnose se na povećanje rashoda poslovanja u iznosu 47.334.190 eura, odnosno rashoda za zaposlene u visini 44.702.020 eura koji se za zaposlene u odgojno - obrazovnim i zdravstvenim ustanovama osiguravaju iz državnog proračuna i Hrvatskog zavoda za zdravstveno osiguranje.

Rashodi za nabavu nefinancijske imovine povećavaju se u iznosu od 2.931.330 eura od čega najznačajnije za rashode za nabavu proizvedene dugotrajne imovine u iznosu 1.532.530 eura i dodatna ulaganja na nefinancijskoj imovini u iznosu 1.284.200 eura.

Proračunski korisnici Grada Zagreba planirali su dodatna sredstva za pokriće manjka u iznosu od 1.048.410 eura.

**RASHODI I IZDACI / POKRIĆE MANJKA – PRORAČUNSKI KORISNICI**





***Obrazloženje Posebnog dijela***

U nastavku se daje obrazloženje najznačajnijih izmjena i dopuna po organizacijskim jedinicama posebnog dijela proračuna.



Sredstva planirana u **Uredu gradonačelnika** ovim se rebalansom ne mijenjaju.

U **Gradskom uredu za unutarnju reviziju i kontrolu** predlaže se povećanje planiranih sredstava u iznosu od 126.000 eura, od čega se na rashode za zaposlene odnosi 110.000 eura, a na materijalne rashode 16.000 eura. Prilikom izrade i donošenja Proračuna Grada Zagreba za 2024. godinu nije bio poznat ishod pregovora sa sindikatima oko visine osnovice i materijalnih prava za zaposlene kojima se plaća osigurava u Proračunu Grada te je slijedom navedenog potrebno osigurati dodatna sredstva. Materijalni rashodi se povećavaju najvećim dijelom u svrhu osiguranja dodatnih sredstava za edukaciju unutarnjih revizora.

U **Gradskom uredu za mjesnu samoupravu, promet, civilnu zaštitu i sigurnost** predlaže se povećanje u ukupnom iznosu od 28.288.560 eura, od čega se na Glavu Ured odnosi 16.099.000 eura, na gradske četvrti 10.280.400 eura, a na Javnu vatrogasnu postrojbu Grada Zagreba, koja je proračunski korisnik ovog Ureda, 1.909.160 eura.

Najznačajnija planirana povećanja sredstava na glavi Ured obuhvaćaju redovnu djelatnost u iznosu 1.048.800 eura, održavanje poslovnih prostora gradske uprave i mjesne samouprave od 2.630.000 eura, uređenje Grada izvan redovnih programa od 7.823.000 eura, održavanje komunalne infrastrukture od 1.556.000 eura, upravljanje prometom u iznosu 1.800.000 eura kao i dodatna sredstva od 682.000 eura za razvoj civilne zaštite Grada Zagreba i 400.000 eura za održavanje Grada po nalogu komunalnog redarstva.

Na gradskim četvrtima sredstva se povećavaju za ukupno 10.280.400 eura. Povećanje se odnosi na programe redovnog održavanja komunalne infrastrukture odnosno Aktivnosti Čišćenje javnih površina, Održavanje javnih površina i Održavanje nerazvrstanih cesta.

Javnoj vatrogasnoj postrojbi se ovim rebalansom predlaže povećanje sredstava u iznosu 1.909.160 eura, od čega iz gradskih izvora 1.746.160 eura, najvećim dijelom za rashode za zaposlene uslijed primjene dodatka kolektivnom ugovoru od 1. siječnja 2024. u iznosu 1.200.860 eura te dodatna sredstva za opremanje u iznosu 500.000 eura kako bi se, uz pet vozila za koje je već pokrenut postupak javne nabave, nabavilo vozilo za gašenje požara na otvorenom prostoru i prijenosni modul za gašenje.

U **Gradskom uredu za opću upravu i imovinsko-pravne poslove** predlaže se povećanje planiranih sredstava u iznosu od 1.145.000 eura od čega se povećanje od 1.000.000 eura odnosi na povećanje rashoda za zaposlene temeljem primjene II. dodatka Kolektivnom ugovoru za službenike i namještenike u gradskim upravnim tijelima, kao i za prijem novih službenika. Povećanje materijalnih rashoda u iznosu od 100.000 eura se predlaže slijedom značajnog povećanja cijena poštanskih usluga koje se za cijelu gradsku upravu plaćaju s ovog ureda.

Sredstva planirana u **Gradskom uredu za financije i javnu nabavu** se smanjuju u iznosu od 4.231.000 eura.

Na stavci rashoda za zaposlene se predlaže povećanje od 200.000 eura slijedom primjene II. dodatka Kolektivnom ugovoru. Materijalni rashodi se ukupno povećavaju za 3.085.000 eura. U okviru ove skupine rashoda predloženo povećanje se odnosi na potrebu osiguranja dodatnih sredstava za troškove zakupa u iznosu od 40.000 eura kako bi se osigurala dostatna sredstava za ovu namjenu, a za što će se sklopiti ugovor o zakupu poslovnog prostora na Zagrebačkom velesajmu koje koriste sektori za javnu nabavu ovog ureda; 45.000 eura se odnosi na troškove objava postupaka javne nabave u Narodnim novinama, dok se najviši iznos od 3.000.000 eura odnosi na naknadu Poreznoj upravi Ministarstva financija koja naplaćuje pojedine vrste gradskih prihoda.

Na Aktivnosti Povrat neprihvatljivih troškova financiranih iz EU sredstava se predlaže povećanje u iznosu od 50.000 eura budući da se preko ove zasebno otvorene aktivnosti u okviru ovog ureda vrši povrat neprihvatljivih troškova financiranih iz EU sredstava za sva gradska upravna tijela koja, u slučaju potrebe povrata ovom uredu šalju zahtjev za isplatom sredstava iz gradskog proračuna.

Sredstva planirana na Aktivnosti Zajmovi se umanjuju za 7.566.000 eura budući je prošle godine u prosincu, nakon donošenja Proračuna Grada Zagreba za 2024., realizirana prodaja udjela Grada u društvu APIS IT d.o.o. Republici Hrvatskoj te je država stjecanje poslovnog udjela Grada izvršila kupnjom iz sredstava državnog proračuna u iznosu od 1.033.678,02 eura te zatvaranjem potraživanja Republike Hrvatske prema Gradu Zagrebu s osnova danih zajmova u iznosu od 36.745.321,98 eura. Budući da slijedom navedenog Grad više nema dugovanja prema državi ova se prvotno planirana stavka izdataka u cijelosti umanjuje.

Ovim izmjenama i dopunama proračuna povećavaju se sredstava u okviru **Gradskog ureda za gospodarstvo, ekološku održivost i strategijsko planiranje** u ukupnom iznosu od 102.294.600 eura. U nastavku se daje obrazloženje značajnijih izmjena i dopuna po programima odnosno aktivnostima i projektima ovog Ureda.

Unutar Glave Ureda predlažu se izmjene na sljedećim stavkama.

U sklopu Programa *Javna uprava i administracija* na Redovnoj djelatnosti Ureda predlaže se povećanje u iznosu od 370.800 eura, najvećim dijelom radi primjene II. dodatka Kolektivnom ugovoru za službenike i namještenike u gradskim upravnim tijelima.

Program *Energija i klima* se povećava se u iznosu od 3.635.400 eura radi dokapitalizacije trgovačkog društva Zagrebački sunčani krovovi d.o.o. u iznosu 3.500.000 eura i usklađenja planiranih sredstava na projektima sufinanciranim iz izvora Europske unije.

Program *Zaštita okoliša i održivi razvoj* povećava se u iznosu od 23.300 eura na Aktivnosti Poslovi i aktivnosti zaštite zraka za troškove izrade Izvješća o provedbi Akcijskog plana za poboljšanje kvalitete zraka na području Grada Zagreba za 2021. i 2022. te uspostavu postaje za mjerenje kvalitete zraka u Sesvetama.

Program *Gospodarenje otpadom* ukupno se povećava u iznosu od 33.305.800 eura.

Na Aktivnosti Odlagalište otpada Jakuševec – Prudinec planirana su dodatna sredstva u visini 7.232.600 eura za troškove radova na uređenju odlagališta nakon odrona u studenom i prosincu 2023., a kako bi se osigurao redovan rad odlagališta i smanjio utjecaj na okoliš, za što će se sklopiti ugovor sa Zagrebačkim holdingom d.o.o., Podružnicom Čistoća.

Na stavkama Aktivnosti i mjere u vezi s gospodarenjem otpadom planirano je povećanje sredstava u visini 23.563.700 eura, najvećim dijelom u iznosu od 23.200.000 eura za sklapanje ugovora sa Zagrebačkim holdingom d.o.o., Podružnica Čistoća za sufinanciranje troškova povezanih s javnom uslugom. Pored navedenog planira se i povećanje sredstava radi usklađenja s dinamikom provedbe projekta sufinanciranog iz Fonda za zaštitu okoliša i energetsku učinkovitost.

Kapitalni projekt Centar za gospodarenje otpadom povećava se za 2.475.000 eura, najvećim dijelom za studijsko projektnu dokumentaciju za Centar za gospodarenje otpadom u visini 1.100.000 eura, cost benefit analizu za energanu u visini 500.000 eura te dodatnih 875.000 eura kapitalnih pomoći trgovačkom društvu Zagrebački centar za gospodarenje otpadom d.o.o. od čega najviše za troškove nabave mobilnog postrojenja i opreme za obradu/recikliranje građevnog i/ili krupnog (glomaznog) komunalnog otpada. Također, potrebno je planirati sredstva za projekt Interventna mjera za smanjenje komunalnog otpada nastalog u Gradu Zagrebu za troškove nabave komunalne opreme i vozila.

Program *Zaštita voda* povećava se u iznosu od 16.527.100 eura.

Sredstva na Aktivnosti Priključenje na komunalne vodne građevine planiraju se povećati za 831.000 eura za nadoknadu troškova izgradnje priključaka na komunalne vodne građevine u vlasništvu fizičkih osoba, za kategoriju kućanstvo.

Predlaže se osigurati dodatna sredstva Aktivnosti Vodoopskrba i odvodnja u iznosu od 8.400.000 eura i to za operativne troškove (7.800.000 eura), a radi održavanja potrebnog kontinuiteta realizacije aktivnosti za korisnike/građane grada Zagreba te za pružanje usluga pražnjenja i odvoza komunalnih otpadnih voda iz individualnih sustava odvodnje (600.000 eura). Fizičke osobe vlasnici odnosno drugi zakoniti posjednici nekretnina na kojima se nalazi sabirna ili septička jama, imati će pravo na besplatno crpljenje, pražnjenje i odvoz otpadnih voda iz sabirnih i septičkih jama na području Grada Zagreba za što će se sklopit ugovor između Grada Zagreba i društva Vodoopskrba i odvodnja d.o.o. kojim će se regulirati međusobna prava i obveze. Procjenjuje se da su u 2024. potrebna sredstva u visini 1.600.000 eura.

Kapitalni projekt Pročišćavanje otpadnih voda predlaže se povećati najvećim dijelom radi osiguranja dodatnih 5.347.500 eura koja se Grad, sukladno zaključenim ugovorima i sporazumima, obvezao doznačavati iz proračuna u slučaju nedostatnih sredstava koja se prikupe na ime usluge za pročišćavanje i nakade za razvoj pročišćavanja otpadnih voda. Također, planirana su sredstva za troškove zbrinjavanje mulja nastalog radom Centralnog uređaja za pročišćavanje otpadnih voda Grada Zagreba, odnosno za pokretanje novog postupka javne nabave za preuzimanje i oporabu mulja od obrade urbanih otpadnih voda.

Program *Promet i javni prijevoz* povećava se u iznosu od 33.097.000 eura na Aktivnosti Zagrebački električni tramvaj. Sukladno potpisanim ugovorima, planirano je povećanje sredstava za nadoknadu razlike između troškova čiji je rast najviše uzrokovan rastom plaća te prihoda poslovanja nastalih obavljanjem komunalne djelatnosti prijevoza putnika u javnom prometu na području Grada Zagreba prema izračunu neto financijskog učinka u iznosu od 17.400.000 eura. Također, potrebno je povećati sredstva za kapitalne pomoći u iznosu od 15.497.000 eura i to za: nabavu novih rabljenih tramvaja u iznosu od 8.000.0000 eura, rabljenih autobusa u iznosu od 6.000.000 eura, tri nova eAutobusa u iznosu od 100.000 eura te nabavu i ugradnju autobusnih praonica u iznosu od 1.200.000 eura. Za sve navedene kapitalne pomoći se planira sklopiti ugovor sa Zagrebačkim električnim tramvajem d.o.o. kojim će se regulirati međusobna prava i obveze. Pored navedenog, planira se i sklapanje ugovora za revitalizaciju uspinjače u vrijednosti 2.220.000 eura. Za sanaciju objekata ZET-a i popravak tramvajske pruge oštećene u potresu u Gradu Zagrebu kao nastavak financiranja projekata započetih iz Fonda solidarnosti Europske unije planiraju se dodatna sredstva u iznosu od 197.700 eura iz državnog proračuna koja će se transferirati ZET-u.

Program *Pomoći za slučaj prirodnih nepogoda* povećava se u iznosu od 1.029.400 eura radi osiguranja dodatnih sredstava na Aktivnosti Pomoći za slučaj prirodnih nepogoda na području Grada Zagreba u visini 450.000 eura zbog nevremena iz srpnja prošle godine te na Aktivnosti Privremeno skladište Resnik za naknadu operativnih troškova za upravljanje privremenim skladištem građevinskog materijala Resnik u iznosu 579.400 eura, za što će se sklopiti ugovor između Grada Zagreba i Zagrebačkog holdinga d.o.o., Podružnice Čistoća kojim će regulirati međusobna prava i obveze.

Program *Razvoj gospodarstva i turizma* se planira povećati u iznosu od 11.758.800 eura, od čega 100.000 eura za Aktivnost Podizanje konkurentnosti u turizmu u svrhu pripreme i provođenja projekata i aktivnosti za poboljšanje uvjeta boravka turista u Gradu Zagrebu i 548.700 eura za Aktivnost Zagrebački inovacijski centar d.o.o.

Za Aktivnost Zagrebački velesajam planira se 9.719.000 eura (za troškove dokapitalizacije Društva 4.500.000 eura te kapitalne pomoći za investicije 5.219.000 eura) za što će Grad Zagreb i Zagrebački velesajam d.o.o. sklopiti ugovor kojim će regulirati međusobna prava i obveze. Za Aktivnost Tržnice Zagreb planira se 690.100 eura za sufinanciranje troškova povezanih s obavljanjem komunalne djelatnosti usluga javnih tržnica na malo, za što će Grad Zagreb sklopiti ugovor sa Zagrebačkim holdingom d.o.o., Podružnicom Tržnice Zagreb. Za Aktivnost Vladimir Nazor planira se 701.000 eura kapitalne pomoći za investicije za što će Grad Zagreb i Zagrebački holding d.o.o., Podružnica Vladimir Nazor sklopiti ugovor kojim će regulirati međusobna prava i obveze.

Program *Razvoj poljoprivrede i ruralnog prostora* povećava se u iznosu od 700.000 eura radi osiguranja sredstava za privođenje funkciji poljoprivrednog zemljišta za koja nisu sklopljeni ugovori o zakupu/korištenju.

Program *Šumarstvo* se povećava u iznosu od 894.500 eura, najvećim dijelom radi osiguranja sredstava u okviru aktivnosti Razvoj šumarstva za održavanje rekreativnih sadržaja park šume Grmoščica u iznosu 500.000 eura te 390.000 eura za projekt uzgoja sadnica u rasadničarskoj proizvodnji za šumske i ostale vrste namijenjene za ozelenjivanje urbanih područja koji sufinancira Fond za zaštitu okoliša i energetsku održivost, a provodi Zagrebački holding, podružnica Zrinjevac.

U okviru Programa *Strateško planiranje i razvoj Grada* planirana su dodatna sredstva u visini 150.000 eura na aktivnosti Upravljanje podacima o prostoru za realizaciju Katastra šuma na području Grada Zagreba i druga manje značajna usklađenja procjene potrošnje do kraja godine.

Isto tako, predlažu se manje značajne izmjene na aktivnostima i projektima u okviru ostalih programa ovog razdjela zbog usklađenja planiranih sredstava.

Unutar Glave Ustanove u poljoprivredi predlaže se ukupno povećanje u iznosu od 741.500 eura, od čega iz gradskih sredstava 600.700 eura, a ostatak iz vlastitih i namjenskih sredstava ustanova.

Aktivnost Redovna djelatnost Ustanove Zoološki vrt Grada Zagreba povećava se u iznosu od 579.500 eura radi osiguranja dodatnih sredstava za materijalne rashode (od čega 287.000 eura za tekuće i investicijsko održavanje) i ulaganja u dugotrajnu imovinu u iznosu 122.000 eura.

Aktivnost Redovna djelatnost Prirode Grada Zagreba (ranije Javne ustanove Maksimir) povećava se za 108.500 eura koje se povećanje najvećim dijelom odnosi na vlastite i namjenske prihode ustanove. Sredstva iz gradskih izvora povećavaju se za 21.200 eura za plaće za redovni rad, doprinose za obvezno zdravstveno osiguranje, ostale rashode za zaposlene te za ostale materijalne rashode dok se u isto vrijeme smanjuju rashodi na uslugama tekućeg i investicijskog održavanja jer nije moguće provesti planirane radove na održavanju značajnog krajobraza Savica.

U **razdjelu Gradski ured za obrazovanje, sport i mlade** ukupno planirana sredstva povećavaju se za 73.492.170 eura od čega se 49.312.580 eura odnosi na sredstva koja se izvršavaju preko računa proračuna. U nastavku se daje obrazloženje značajnijih izmjena i dopuna ovog ureda.

U okviru Glave Ureda predlaže se povećanje u iznosu od 19.889.450 eura.

Najznačajnije povećanje sredstva iz gradskih izvora u iznosu 12.543.600 eura odnosi se na *Sportske programe* u okviru kojih je planirano dodatnih 5.000.000 eura na Aktivnosti Javne potrebe u sportu (za financiranje sportskih programa i zbrinjavanje korisnika prostora za vrijeme rekonstrukcije Doma sportova preseljenjem na druge lokacije u okviru ostalih sportskih i školskih objekata); 4.550.000 eura na Aktivnosti Programsko korištenje sportskih objekata radi podmirenja druge rate po ugovoru o kupnji Sportskog centra Lučko i kupnju klizališta Velesajam; 2.581.200 eura na Aktivnosti Potpora vrhunskom sportu kao potpora sportskim udrugama kako bi se zadržala razina dostignute kvalitete i financirali povećani troškovi u olimpijskoj godini; 250.000 eura na Aktivnosti Velike sportske priredbe za pripremne radnje Svjetskom prvenstva u rukometu 2025. godine i druga manje značajna povećanja sredstava.

Uz navedeno, u okviru ustanove Upravljanje sportskim objektima planirano je povećanje sredstava iz gradskih izvora od dodatnih 2.100.000 eura za troškove upravljanja, održavanja, opremanja i podmirenja režijskih troškova sportskih objekata koji su ovoj ustanovi dani na upravljanje i povećanih rashoda za zaposlene. Ovim rebalansom se za djelatnost sporta planira povećanje sredstava u ukupnom iznosu od 14.643.600 eura što čini 33% predviđenog povećanja iz izvora opći prihodi i primici.

Osim sportskih programa, značajnije povećanje planiranih sredstava odnosi se na Aktivnost Vjerski i privatni vrtići i druge pomoći gdje su planirana dodatna sredstva u visini 4.714.490 eura za povećanje sufinanciranja programa predškolskog odgoja za 100 eura po djetetu (s 20 na 120 eura) te Aktivnost Održavanje i opremanje ustanova predškolskog odgoja u visini 2.203.500 eura (od čega se 1.833.200 eura odnosi na neutrošena sredstva državnog proračuna za fiskalnu održivost dječjih vrtića iz prethodne godine).

Za djelatnost Predškolskog odgoja i obrazovanja koje provode gradske ustanove od ukupnog povećanja u iznosu 22.191.070 eura iz gradskih izvora planira se osigurati dodatnih 21.735.500 eura, najvećim dijelom radi primjene III. dodatka Kolektivnom ugovoru za zaposlene u predškolskim ustanovama Grada Zagreba zaključenom 15. prosinca 2023.

Za djelatnost Osnovnog školstva planirano je povećanje sredstava u ukupnom iznosu od 19.591.710 eura od čega 4.810.630 eura iz gradskih izvora, 14.526.430 eura iz državnog proračuna, a ostatak iz drugih financijski manje značajnih vlastitih i namjenskih prihoda ustanova.

Najvećim dijelom ovo povećanje se odnosi na rashode za zaposlene prema potpisanom Temeljnom kolektivnom ugovoru za zaposlenike u javnim službama koji je stupio na snagu 1. ožujka 2024. koji su planirani u okviru Aktivnosti Redovna djelatnost proračunskih korisnika koja se povećava za 14.734.050 eura. Na Aktivnosti Produženi boravak također je predviđeno povećanje planiranih sredstava u iznosu 4.469.000 eura, najvećim dijelom radi primjene predmetnog kolektivnog ugovora i na zaposlenike koji obavljaju ove poslove u osnovnim školama, a za koje Grad iz svojih prihoda osigurava plaće i druga materijalna prava. Isto se odnosi i na planirano povećanje sredstava u iznosu od 187.800 eura na Aktivnosti Vikendom u sportske dvorane.

Sukladno navedenom kolektivnom ugovoru za djelatnost Srednjeg školstva i učeničkih domova od ukupnog povećanja u iznosu 9.049.940 eura planirana su dodatna sredstva na Aktivnosti Redovna djelatnost proračunskih korisnika u visini 7.167.140 eura, najvećim dijelom iz državnog proračuna. Za održavanje i opremanje ustanova srednjeg školstva i učeničkih domova povećanje u iznosu od 1.807.000 eura najvećim je dijelom planirano iz sredstava Europske unije dok je 600.000 eura planirano iz gradskih izvora.

U okviru ovog razdjela se preko 50% povećanja sredstava iz poreznih prihoda odnosi na povećanje plaća i materijalnih prava zaposlenih sukladno potpisanim kolektivnim ugovorima i njihovim dodacima. U predškolskim ustanovama Grada Zagreba tako je planirano povećanje u iznosu 20.735.500 eura, a u osnovnim i srednjim školama u iznosu 4.786.800 eura.

Ovim Prijedlogom izmjena i dopuna Proračuna povećavaju se sredstva u iznosu od 9.764.500 eura na stavkama razdjela **Gradskog ureda za obnovu, izgradnju, prostorno uređenje, graditeljstvo i komunalne poslove**.

U sklopu Programa *Javna uprava i administracija* na stavkama koje se odnose na redovnu djelatnost upravnog tijela iskazano je povećanje sredstava u iznosu od 2.115.000 eura koje se najvećim dijelom odnosi na sredstva koja je potrebno osigurati za izvršenje sudskih presuda.

Program *Kapitalna ulaganja u objekte za društvene djelatnosti i za obnovu objekata oštećenih u potresu* smanjuje se za 3.302.500 eura. Predloženo smanjenje sastoji se od smanjenja u iznosu 4.202.500 eura za dio programa kapitalnih ulaganja za društvene djelatnosti i u obnovu objekata oštećenih potresom te povećanja u iznosu od 900.000 eura na stavci tržnice Vrapče.

Na objektima ustanove kulture predlaže se smanjenje sredstava u iznosu od 1.960.000 eura sukladno očekivanoj realizaciji do kraja godine za sljedeće objekte: za kino Kalnik, Koncertnu dvoranu Vatroslav Lisinski - sanaciju terase, Tehnički muzej, Galeriju Nova – Draškovićeva, Kulturni centar Novi Jelkovec, Muzej Grada Zagreba te ostale objekte ustanova kulture sukladno procjeni potrebnih sredstava do kraja godine. Prijedlogom izmjena i dopuna Programa uvršten je novi objekt Arhiv grada Zagreba.

Na objektima predškolskih ustanova nisu predložene financijske izmjene. Predloženo je dodavanje novog objekta Dječjeg vrtića Staglišće radi zadovoljavanja potreba u mreži predškolskih objekata, a Dječji vrtić Kozari Putevi je brisan jer imovinsko-pravni odnosi nisu riješeni u korist Grada Zagreba.

Na školskim objektima nisu predložene financijske izmjene već je u Program predloženo dodavanje novog objekta Osnovne škole Ksaver Šandor Gjalski.

Na zdravstvenim objektima sredstva su povećana u iznosu od 20.500 eura te je provedeno usklađivanje naziva pojedinih stavaka kao i planirana sredstva s očekivanom realizacijom do kraja ovog planskog razdoblja. Predloženo je dodavanje novog objekta Doma zdravlja Zagreb - Istok na lokaciji Petar Zrinski 9.

Na sportskim objektima predložena je izmjena sredstava unutar objekata te su dodana dva nova objekta: biciklistički velodrom i košarkaški centar Dražen Petrović – dvorana Cibona.

Na objektima zaštite spomenika kulture smanjuju se sredstva u iznosu od 1.713.000 eura, a na objektima socijalne skrbi u visini 550.000 eura sukladno predloženim izmjenama i dopunama Programa radova kapitalnih ulaganja u objekte za društvene djelatnosti i u obnovu objekata oštećenih potresom u Gradu Zagrebu u 2024.

U okviru Programa *Gradnja objekata i uređaja komunalne infrastrukture* planirana sredstva se smanjuju u iznosu od 4.500.000 eura.

Na Kapitalnom projektu Javne površine (javne prometne površine na kojima nije dopušten promet motornih vozila, javne zelene površine te građevine i uređaji javne namjene) povećavaju se sredstva u iznosu od 800.000 eura. Predloženo povećanje temelji se na sljedećem: smanjenje na stavci uređenja Strossmayerovog šetališta i dijela padine, s obzirom da je natječaj u tijeku te se u ovoj godini neće moći realizirati u predviđenom obimu; povećanje sredstava za uređenje šetnice uz Osnovnu školu Antuna Gustava Matoša između Albrechtove i Aleje Antuna Augustinčića jer se nakon provedenog natječaja isto planira izvršiti u cijelosti tijekom godine; za radove uređenja zelene površine u Blatu; za izgradnju nadstrešnica te za radove na krajobraznom uređenju zelenih površina na području grada.

Na Kapitalnom projektu Groblja i krematorij povećavaju su sredstva u iznosu od 700.000 eura za izradu tehničke dokumentacije za proširenje groblja Gaj urni jer se u ovoj godini planira završiti dokumentacija, sredstva za V. fazu sanacije cesta, vodovoda i kanalizacije na groblju Mirogoj te V. fazu sanacije ceste, vodovoda i kanalizacije na groblju Miroševac.

Na Kapitalnom projektu Ostale aktivnosti povezane s gradnjom objekata i uređaja komunalne infrastrukture planira se povećanje sredstava u iznosu od 3.000.000 eura zbog radova rušenja TŽV Gredelj - I i II faze.

U okviru Programa *Uređenje Grada,* Aktivnost Sufinanciranje obnove pročelja stambenih zgrada predlaže se smanjenje planiranih sredstava u iznosu 1.850.000 eura zbog nedostatka gospodarskih subjekata koji mogu izvoditi radove na kulturnim dobrima. Do usporene dinamike dolazi i zbog konstruktivnog ojačavanja zgrada koje organiziraju vlasnici nekretnina, a što je jedan od preduvjeta obnove pročelja zgrada.

Na Tekućem projektu Katastar zelenila Grada Zagreba predloženo je povećanje u iznosu od 297.600 eura, čime je izvršeno usklađenje sa sklopljenim ugovorom.

Predložen je novi projekt Aktivacija zelenih površina za ugljičnu neutralnost koji je odabran za financiranje u okviru provedenog poziva na dostavu projektnih prijedloga za pridruživanje EU programu pilot gradova (*The Pilot Cities Programme*) koji imaju misiju postati klimatski neutralni gradovi. Tijekom dvogodišnjeg razdoblja, kroz Projekt će se testirati inovativni pristupi osmišljeni za poticanje pozitivnih promjena i osiguranje ugodnijeg, zdravijeg i ljepšeg urbanog i životnog okruženja, a okosnica projekta su pilot aktivnosti revitalizacije i ozelenjivanja gradskih dvorišta. Velika dodana vrijednost ovog projekta je participativni pristup i uključenost lokalne zajednice u dizajniranje buduće namjene i izgleda dvorišta. Vrijednost projekta je 598.800 eura, a Grad Zagreb će ga provoditi u partnerstvu s Agronomskim fakultetom, Hrvatskim društvom krajobraznih arhitekata i organizacijom civilnog društva Odraz. Gradu Zagrebu bit će dodijeljeno 383.720 eura u razdoblju provedbe projekta, od čega se ovim rebalansom sukladno procjeni provedbe do kraja godine planiraju sredstva u iznosu od 21.400 eura.

Sredstva za Program *Ostali radovi gradnje komunalne infrastrukture* na Kapitalnom projektu Sanacija klizišta povećavaju se u iznosu od 6.000.000 eura zbog sanacije klizišta na lokacijama ulica Pantovčak, Veliki potok i Gaj urni.

Sredstva za provedbu Programa *Gradnja i održavanje nerazvrstanih cesta* predlažu se povećati za 1.983.000 eura. U skladu s dinamikom realizacije planiranih radova sredstva se povećavaju na stavkama uređenja parkirališne površine TŽV Gredelj, na izvanrednom održavanju Slavonska avenija – Ulica grada Gospića te je provedeno usklađivanje pojedinih stavaka s očekivanom realizacijom do kraja ovog planskog razdoblja. Na temelju zaključaka vijeća gradskih četvrti, zahtjeva građana i obilaskom terena dodane su nove stavke koje nisu bile planirane donesenim Programom, a koje se odnose na: održavanje dijela ulice IV Trnava - izvedba jednostranog nogostupa s oborinskom odvodnjom; glavni šestogodišnji pregled jedanaest zagrebačkih objekata s ocjenom stanja i procjenom vrijednosti sanacija; suženje istočnog kolnika i proširenje istočnog nogostupa za uspostavu pješačko-biciklističke staze uz Ulicu Hrvatske bratske zajednice; izvođenje radova na optimizaciji rada semafora na dionici Varaždinske ceste - Ulica D. Cesarića - Ulica I. G. Kovačića, te dionici Varaždinske ceste, od Trakošćanske ulice do Ulice Bartola Kašića; izvođenje radova na zamjeni i optimizaciji semaforskog uređaja (Slavonska avenija - Marijana Čavića); izvođenje radova u svrhu postavljanja dinamičke prometne signalizacije u Ulici Republike Austrije (dva pješačka prijelaza) i pješačkom prijelazu na Ozaljskoj ulici kod raskrižja sa Sokolgradskom ulicom; izvanredno održavanje dijela ulice Oboj kod k.br. 2; zaštita i povećanje sigurnosti cestovnog objekta na Zagrebačkoj aveniji (podvožnjak Savska), Jadranskoj aveniji (rotor Remetinec) i Most slobode.

U **Gradskom uredu za upravljanje imovinom i stanovanje** ovimizmjenama i dopunama predlaže se povećanje u iznosu od 20.247.000 eura, najvećim dijelom na Programu *Upravljanje imovinom* u iznosu 19.744.000 eura.

Aktivnost Održavanje stanova, poslovnih prostora i zemljišta planira se povećati za 4.200.000 eura radi potrebe održavanja zemljišta. Također se planiraju dodatna sredstva za podmirenje obveze za komunalnu naknadu za prazne poslovne prostore i objekte u vlasništvu Grada, a najveći udio odnosi se na lokaciju Gredelja. Predlaže se osigurati dodatna sredstva u iznosu 992.000 eura za Ostale aktivnosti u vezi s upravljanjem i raspolaganjem imovinom radi sufinanciranja obnove objekta Cibona, zaštićenih kulturnih dobara (Stražarnica) te povećanja doprinosa za zajedničku pričuvu za objekte u potpunom ili većinskom gradskom vlasništvu, a pod upravljanjem GSKG-a. Planirano povećanje na Aktivnosti Podbrežje u iznosu 100.000 eura potrebno je zbog odobrenog povećanja mjesečnog iznosa za uslugu stambenog zbrinjavanja građana grada Zagreba u naselju Podbrežje i sklopljenog dodatka Ugovoru sa Zagrebačkom stanogradnjom d.o.o. Radi naknadno dostavljenog rješenja o utvrđivanju naknade za zadržavanje u prostoru predlažu se povećati planirana sredstva za 50.000 eura na Aktivnosti Legalizacija gradskih projekata. Predlažu se osigurati dodatna sredstva u iznosu 1.002.000 eura na Aktivnosti Naknada za oduzetu imovinu radi osiguranja dostatnih sredstava za naknadu za zemljište preuzetima u postupcima na temelju Zakona o prostornom uređenju i u drugim upravnim postupcima. Dodatna planirana sredstva u iznosu 13.400.000 eura na Aktivnosti Nabava stanova, poslovnih prostora i zemljišta odnose se na nabavu stanova za stambeno zbrinjavanje građana, nabavu objekta na lokaciji Prilaz baruna Filipovića radi proširenja kapaciteta Dječjeg vrtića Petar Pan obzirom na povećane potrebe za kapacitetima predškolskog odgoja, nabavu nekretnina u Martićevoj za uspostavljanje centra za pružanje usluga u zajednici starijim osobama te rješavanje dijela nekretnina odnosno kupnju zemljišta iz portfelja Zagrebačkog holdinga d.o.o..

Isto tako, predlaže se povećanje rashoda u sklopu redovne djelatnosti u iznosu od 503.000 eura, najvećim dijelom zbog očekivanog okončanja rješavanja imovinsko pravnih odnosa koji su u dugotrajnom sporu.

U okviru **Gradskog ureda za katastar i geodetske poslove** nije došlo do povećanja sredstava, već je samo izvršena preraspodjela unutar postojećeg plana. Predlaže se povećanje sredstava na Aktivnosti Evidencija naselja, ulica i kućnih brojeva u iznosu od 100.000 eura, budući da se s ove pozicije financira i stručni nadzor te kontrola uzoraka ploča kao i nadoknada troškova fizičkim i pravnim osobama sukladno Odluci o naknadi troškova nastalih zbog određivanja ili mijenjanja imena naselja, ulice ili trga na području Grada Zagreba. Na Aktivnosti Digitalni model katastra se predlaže povećanje za 20.000 eura za održavanje geoinformacijskog sustava. Radi se o infrastrukturi koju zajednički koristi više gradskih ureda, a o nabavi i održavanju iste brine Služba za informacijski sustav i tehničke poslove. Sredstva za prethodno navedena povećanja se osiguravaju umanjenjem stavki na Aktivnosti Nova katastarska izmjena buduće da će se sredstva za ovu aktivnost utrošiti u manjem iznosu od prvotno planiranog.

Planirana sredstva za razdjel **Gradskog zavoda za zaštitu spomenika kulture i prirode** ne planiraju se mijenjati ovim rebalansom.

U razdjelu **Stručne službe Gradske skupštine** rashodi se povećavaju za ukupno 250.000 eura na Aktivnosti Izbori za europski parlament iz izvora Pomoći iz drugih proračuna, budući da se sredstva za provedbu ovih izbora osiguravaju u Državnom proračunu.

U razdjelu **Stručna služba Gradske uprave** predlaže se ukupno povećanje sredstava u iznosu od 243.650 eura od čega se na glavi Ured predlaže povećanje u iznosu 218.800 eura. Ovo povećanje najvećim je dijelom rezultat povećanja planiranih sredstava za Aktivnost Redovna djelatnost upravnih tijela u iznosu 598.500 eura i Aktivnost Poslovi povezani sa zastupanjem Grada u iznosu 300.000 eura te smanjenja planiranih sredstava iz državnog proračuna za završetak financiranja projekta započetih iz Fonda solidarnosti u iznosu 675.000 eura na Aktivnosti Priprema i provedba projekata za sufinanciranje iz programa i fondova u okviru Programa *EU projekti*. Osim navedenog, izvršena su druga manje značajna usklađenja na projektima sufinanciranim iz pomoći temeljem prijenosa EU sredstava.

Kod proračunskih korisnika ovog Ureda nije bilo značajnijih promjena u planskim iznosima, osim predloženog novog Tekućeg projekta Planske metode i alati urbane revitalizacije brownfield područja predviđenog za financiranje iz državnog proračuna u vrijednosti 24.850 eura, sukladno sklopljenom sporazumu između Ministarstva prostornog uređenja, graditeljstva i državne imovine i Zavoda za prostorno uređenje Grada Zagreba te novog Tekućeg projekta *Twin Synergies* financiranog iz EU izvora u iznosu od 31.000 eura kao i drugih izvršenih usklađenja kod Razvojne agencije Zagreb.

U **Gradskom uredu za socijalnu zaštitu, zdravstvo, branitelje i osobe s invaliditetom** se predlaže povećanje u ukupnom iznosu od 44.656.520 eura od čega se na sredstva koja se izvršavaju preko računa proračuna odnosi 20.239.470 eura. U nastavku se daje obrazloženje najznačajnijih izmjena i dopuna ovog Ureda.

Sredstva planirana na glavi 02101 Gradski ured za socijalnu zaštitu, zdravstvo, branitelje i osobe s invaliditetom se ukupno povećavaju u iznosu od 10.632.900 eura.

Program *Javna uprava i administracija* se povećava u iznosu od 455.000 eura. Predloženo povećanje se najvećim dijelom u iznosu 435.000 eura odnosi na skupinu konta Rashodi za zaposlene radi usklađivanja s potpisanim II. dodatkom Kolektivnom ugovoru za službenike i namještenike u gradskim upravnim tijelima Grada Zagreba. Preostale manje izmjene odnose se na usklađivanje potrošnje u odnosu na prethodno planirane iznose.

Na Programu *Opći javnozdravstveni programi* najznačajnije predloženo povećanje u iznosu od 300.000 eura se odnosi na Aktivnost Gradsko društvo Crvenog križa Zagreb radi osiguranja sredstava za prijevoz obroka starijim osobama s ciljem daljnjeg jačanja izvaninstitucionalne skrbi za građane Grada Zagreba.

U okviru ovog Programa povećavaju se i sredstva na Aktivnosti Nepredviđeni rashodi povezani sa zdravstvom u ukupnom iznosu od 272.000 eura iz izvora financiranja pomoći iz državnog proračuna temeljem sklopljenog Dodatka ugovoru za nastavak obnove Psihijatrijske bolnice za djecu i mladež, a koji je započet u okviru Fonda solidarnosti. Na Aktivnosti Provođenje mjera zdravstvene ekologije predlaže se povećanje u iznosu od 50.600 eura za monitoring vode za ljudsku potrošnju, a slijedom primjene novog Zakona o vodi za ljudsku potrošnju kojim je znatno povećan ukupan broj potrebnih uzoraka vode iz lokalnih vodovoda.

Program *Opći programi socijalne zaštite* povećava se za 5.551.100 eura.

Za Aktivnost Dodatak uz mirovinu, druge pomoći i usluge predlaže se povećanje planiranih sredstava u iznosu od 1.450.000 eura, od čega se 1.400.000 eura odnosi na uključenje korisnika inkluzivnog dodatka u program novčanih potpora za osobe s invaliditetom i djecu s teškoćama u razvoju dok se 50.000 eura odnosi na sredstva za daljnji razvoj i doradu aplikacije Socijalni programi, a što je neophodno uslijed potrebe prilagodbe aplikacije zakonodavnim izmjenama u ovom području.

Na Aktivnosti ZET – prijevoz se predlaže povećanje u iznosu od 2.145.000 eura radi usklađenja potrebnih sredstava s izmjenama i dopunama Odluke o socijalnoj skrbi kojom je građanima iznad 65 godina omogućen besplatan prijevoz javnim gradskim prijevozom.

Na Aktivnosti Ostale aktivnosti izravno povezane sa socijalnom zaštitom potrebno je dodatno osigurati 230.500 eura za podmirenje rashoda kampanje za žrtve nasilja i provedbu istraživanja vršnjačkog nasilja (21.500 eura), obrazovanje žrtava obiteljskog nasilja pri Pučkom otvorenom učilištu u svrhu njihova osnaživanja radi stvaranja uvjeta za samostalan život (150.000 eura) te na nastavak aktivnosti usmjerenih ranjivim skupinama društva koje se odnose na dodatna sredstva za sistematske preglede beskućnika (9.000 eura) i nabavu sanitarnih kontejnera za poboljšanje zdravstveno-higijenskih uvjeta u romskom naselju na Vrtnom putu (50.000 eura).

Na Aktivnosti Novčana pomoć za novorođenčad potrebno osigurati dodatna sredstva u iznosu 1.500.000 eura radi provedbe nove Odluke o novčanoj pomoći za opremu novorođenog djeteta kojom je iznos pomoći s 331,80 eura uvećan na 600,00 eura.

Ukupno povećanje sredstava u okviru Projekta temeljem natječaja europskog socijalnog fonda i europskog gospodarskog prostora 2014.-2021. iznosi 78.100 eura, od čega su sredstva iz EU fondova 66.200 eura, a proračunska sredstva 11.900 eura. Navedena sredstva odnose se na izradu Socijalnog plana Grada Zagreba, čija izrada je zakonska obveza, a sredstva su dobivena u okviru poziva „Izrada županijskih socijalnih planova“ Europskog socijalnog fonda plus.

Sredstva na Tekućem projektu Ponovno aktivni predlažu se smanjiti za 80.000 eura jer po izvršenoj kontroli provedbenog tijela ista neće biti potrebna za nepriznate troškove.

Tekući projekt Zaželi za potrebite Zagreba predlaže se povećati u iznosu 227.500 eura od čega je iznos bespovratnih sredstava 165.000 eura, a udio proračunskih sredstava 62.500 eura. Temeljem Ugovora o dodjeli bespovratnih sredstava za projekte koji se financiraju iz Europskog socijalnog fonda plus u financijskom razdoblju 2021. – 2027. nositelj ovog projekta je Grad Zagreb, a Caritas Zagrebačke nadbiskupije, Perspektiva i Hrvatska udruga roditelja odgojitelja partneri na projektu. Isti je sufinanciran u maksimalnom iznosu prihvatljivih troškova od 960.000 eura u razdoblju provedbe projekta od 36 mjeseci.

Program *Opći program odgoja i obrazovanja* povećava se u ukupnom iznosu od 435.000 eura.

U okviru ovog Programa je na Aktivnosti Učenički i studentski standard potrebno osigurati dodatna sredstva u iznosu 50.000 eura za nastavak procesa digitalizacije natječaja za dodjelu stipendija u svrhu što jednostavnijeg postupka ostvarivanja ove vrste nakade.

Na Aktivnosti Novčana pomoć za roditelje odgojitelje je potrebno osigurati 385.000 eura radi sporije dinamike izlazaka korisnika i podmirivanja troškova sastavljanja prigovora ili upravnih tužbi. Na stavkama u okviru Projekta kompenzacijske mjere – roditelj odgojitelj potrebno je prenamijeniti 30.000 eura s programa usavršavanja za korisnike mjere zbog manje zainteresiranosti za prekvalifikacijama na sredstva za osiguranje potpora za samozapošljavanje.

Sredstva za *Programe socijalne zaštite - Ustanove socijalne zaštite* povećavaju se za 3.550.000 eura. U okviru Aktivnosti Socijalne ustanove skupine rashoda 32 Materijalni rashodi potrebno je osigurati dodatnih 250.000 eura za podmirivanje troškova zakupa objekta Doma za starije osobe Dubrava, Podružnica Markuševac. Rebalansom se predlaže i osiguranje sredstava u iznosu od 3.300.000 eura za kupnju zemljišta u vlasništvu ustanove URIHO za potrebe izgradnje doma za osobe s invaliditetom.

U nastavku se daje pregled izmjena i dopuna planiranih sredstava u dijelu koji se odnosi na proračunske korisnike iz nadležnosti ovog Ureda.

U okviru Aktivnosti Redovna djelatnost proračunskih korisnika - Centar za pružanje usluga u zajednici Novi Jelkovec od ukupnog povećanja u iznosu 227.000 eura, iz gradskih izvora potrebno je osigurati dodatan iznos od 152.500 eura, od čega se 50.000 eura odnosi na usklađivanje osnovice sukladno povećanju osnovice za službenike i namještenike Grada Zagreba te 102.500 eura za opremanje ustanove jer su krajem prosinca 2023. te u lipnju 2024. otvorene nove podružnice na zapadnom dijelu grada u svrhu širenja pružanja usluga korisnicima.

Kod Centra za pružanje usluga u zajednici Savjetovalište Luka Ritz predlaže se povećanje u iznosu od 20.000 eura radi usklađivanja povećanja osnovice sukladno kolektivnom ugovoru.

Predloženo povećanje rashoda kod Centra za rehabilitaciju Silver odnosi se na dodatna sredstva radi usklađivanja osnovice za plaće u skladu s povećanjem osnovice za službenike i namještenike Grada Zagreba u iznosu 241.000 eura te za nabavu nužne opreme u iznosu 215.800 eura radi osiguravanja veće kvalitete pružanja usluge korisnicima budući da ustanova dulji niz godina nije bila u mogućnosti značajnije obnoviti opremu za rad s korisnicima i odgoj i obuku pasa.

Ukupno povećanje sredstava kod ustanove Dobri dom Grada Zagreba predlaže se u iznosu 443.100 eura odnosno 322.200 eura iz gradskih sredstava, od kojeg iznosa 185.000 eura se odnosi na uvećanje osnovice za izračun plaća u skladu s povećanjem osnovice za službenike i namještenike Grada Zagreba, iznos od 100.000 eura se odnosi na podmirivanje organizacije proslave Praznika rada i smještaja i skrbi beskućnika te 37.200 eura za opremanje ustanove radi zamjene dotrajale ili nedostajuće opreme.

Za ustanovu Dom za djecu i odrasle - žrtve obiteljskog nasilja „Duga - Zagreb“ ukupno je potrebno osigurati 39.600 eura u cilju osiguravanja adekvatne i specifične usluge tehničke zaštite te opremanja ustanove.

Predložena povećanja proračunskih sredstava kod ustanove Mali dom - Zagreb - Dnevni centar za rehabilitaciju djece i mladeži odnose se na sredstva za usklađivanje osnovice za plaće u skladu s povećanjem osnovice za službenike i namještenike Grada Zagreba u iznosu 201.000 eura te povećanja za opremanje ustanove radi otvaranja novih podružnica u iznosu 176.000 eura.

Kod domova za starije osobe predlaže se ukupno povećanje planiranih sredstava u iznosu 5.212.460 eura. Primjenom nove Uredbe o nazivima radnih mjesta, uvjetima za raspored i koeficijentima za obračun plaće u javnim službama od 1. ožujka 2024., na zaposlene u svih deset domova za starije osobe u sustavu decentraliziranih funkcija primjenjuju se novi, uvećani koeficijenti za obračun plaća. Obzirom da povećanje koeficijenata nije pratilo i povećanje decentraliziranih sredstava, neophodno je osigurati sredstva za plaće zaposlenika domova za starije u iznosu 4.569.700 eura u okviru pojačanog standarda te 105.700 eura za potrebe rada zaposlenih u Gerontološkim centrima. Za opremanje domova predloženo je povećanje sredstava za 494.800 eura, koja uključuju i sredstva za Dom za starije osobe Ksaver i Sv. Ana u okviru solarne tranzicije Grada Zagreba.

U okviru izvora financiranja 1.2. Decentralizirana sredstva povećava se planirani iznos za 42.260 eura radi usklađenja s Odlukom Vlade RH o minimalnim financijskim standardima, kriterijima i mjerilima za decentralizirano financiranje domova za starije osobe u 2024.

Vezano uz javnozdravstvene ustanove predlaže se povećanje sredstava u ukupnom iznosu od 27.226.660 eura, od čega se 3.005.010 eura odnosi na gradske izvore (opći prihodi i primici te decentralizirana sredstva), a ostatak na rashode koji se financiraju iz vlastitih i namjenskih izvora ustanova od kojih se kao najveće povećanje ističu rashodi koji se financiraju iz HZZO-a u visini 21.169.550 eura.

Najznačajnije povećanje sredstava planirano je u okviru Redovne djelatnosti proračunskih korisnika u iznosu 24.399.450 eura koje se najvećim dijelom odnosi na rashode za zaposlene u visini 22.278.910 eura. Iz gradskih izvora osigurana su sredstva za troškove rada Poliklinike za zaštitu djece i mladih Grada Zagreba u ukupnom iznosu 80.000 eura, za troškove sufinanciranja troškova specijalizacije Psihijatrijske bolnice za djecu i mladež iznos od 89.300 eura te financiranje hitnih sanacija zgrade Nastavnog zavoda za hitnu medicinu Grada Zagreba u iznosu 169.000 eura.

U okviru Projekta Kapitalna ulaganja u zdravstvene ustanove planira se ukupno povećanje sredstava u iznosu 2.057.410 eura. Za opremanje zdravstvenih ustanova iz izvora opći prihodi i primici osiguravaju se dodatna sredstva u iznosu 1.546.500 eura, a za kapitalna ulaganja iz decentraliziranih sredstava dodatnih 510.910 eura kojima se usklađuju planirana sredstva s Odlukom Vlade RH o minimalnim financijskim standardima za decentralizirane funkcije za zdravstvene ustanove u 2024. godini. Od vrijednosno značajnijih ulaganja ističu se sredstva za nabavu medicinske i druge opreme za Specijalnu bolnicu za zaštitu djece s neurorazvojnim i motoričkim smetnjama u iznosu 512.500 eura, Dječju bolnicu Srebrnjak u iznosu 415.000 eura, Dom zdravlja Zagreb-Centar u iznosu 118.500 eura, Polikliniku za prevenciju kardiovaskularnih bolesti i rehabilitaciju u iznosu 100.000 eura, Kliniku za psihijatriju Sveti Ivan u iznosu 92.500 eura, Nastavni zavod za javno zdravstvo "dr. Andrija Štampar" u iznosu 70.000 eura i druge javnozdravstvene ustanove, za što će se sklopiti ugovor o financiranju.

Planirana sredstva za Program *Opći javnozdravstveni programi* predlažu se povećati u iznosu 769.800 eura. Iz gradskih izvora predlaže se povećanje u iznosu 609.300 eura za provedbu nadstandardnih aktivnosti i projekata, primarno kao posljedica uvećanja plaća zaposlenih u zdravstvenim ustanovama radi primjene Uredbe o nazivima radnih mjesta, uvjetima za raspored i koeficijentima za obračun plaće u javnim službama od 1. ožujka 2024.

Predložena povećanja kod Ustanove za sveobuhvatnu skrb Tigrovi odnose se na sredstva za usklađivanja osnovice za plaće u skladu s povećanjem osnovice za službenike i namještenike Grada Zagreba u iznosu 11.000 eura te povećanja za opremanje ustanove u iznosu 10.000 eura.

Ovim izmjenama i dopunama proračuna se predlaže povećanje sredstava razdjela **Gradskog ureda za kulturu i civilno društvo** u ukupnom iznosu 14.618.830 eura, od čega se 13.286.800 eura odnosi na dodatna izdvajanja iz gradskih sredstava.

Na glavi 2401 Gradski ured za kulturu i civilno društvo predlaže se ukupno povećanje u iznosu od 4.319.200 eura.

Povećanje na Aktivnosti Redovna djelatnost upravnih tijela u ukupnom iznosu od 2.058.000 eura se odnosi na povećanje stavki rashoda za zaposlene za 136.000 eura, a uslijed potrebe usklađenja s II. dodatkom Kolektivnom ugovoru; povećanje materijalnih rashoda za 280.000 eura za podmirenje troškova unaprjeđenja aplikativnih sustava te na povećanje sredstava za nabavu neproizvedene dugotrajne imovine u ukupnom iznosu od 1.640.000 eura (za potrebe otkupa prostora dječje knjižnice na Trgu Ante Starčevića te otkup prostora u Jelkovcu).

Sredstva planirana za Program Javne potrebe u kulturi se ukupno povećavaju za 2.229.200 eura od čega se najznačajniji iznos od 1.904.000 eura odnosi na dodatna izdvajanja za Hrvatsko narodno kazalište uslijed povećanja troškova za isplatu plaća zbog stupanja na snagu Uredbe o nazivima radnih mjesta, uvjetima za raspored i koeficijentima za obračun plaća u javnim službama. U okviru prethodno navedenog Programa, nominalno manja povećanja predlažu se i na aktivnostima Centar za promicanje tolerancije i očuvanje sjećanja na holokaust, Pučko otvoreno učilište te Galerija Klovićevi dvori uslijed povećanja osnovica za obračun plaća. U okviru ovog Programa povećavaju se sredstva i na Aktivnosti Organizacija gradskih manifestacija za 200.000 eura zbog povećanog broja i opsega istih. Također se ovim rebalansom predlaže i osiguranje sredstava u iznosu od 150.000 eura za podmirenje dospjelih nepodmirenih obveza Zagrebačke filharmonije iz prethodnog razdoblja te za potencijalne obveze gradskih ustanova po sudskim sporovima.

Na glavi 2402 Ustanove u kulturi se predlaže ukupno povećanje sredstava u iznosu od 10.145.630 eura. Od navedenog iznosa se 8.813.600 eura osigurava iz gradskih sredstava, dok se preostali iznos odnosi na povećanje rashoda koje ustanove financiraju iz vlastitih i namjenskih prihoda. Najznačajnija povećanja se odnose na potrebu osiguranja dodatnih sredstava za rashode za zaposlene zbog usklađenja s II. dodatkom Kolektivnom ugovoru za zaposlene u ustanovama kulture Grada Zagreba u iznosu 5.324.200 eura. Pored navedenog, predlaže se i osiguranje dodatnih sredstava iz gradskih izvora za potrebe dovršetka novog Hrvatskog prirodoslovnog muzeja radi vantroškovničkih radova zbog sanacije buke, dodatnih elektro radova, izrade dodatnih vitrina i rasvjete muzeja u ukupnom iznosu od 2.400.000 eura. Rebalansom se osiguravaju i potrebna sredstva iz gradskih izvora za projekt Etnografskog muzeja - Rekonstrukcija objekta napuštene zemaljske uzorite pivnice radi dovršetka opremanja koje je bilo planirano u prošloj godini, ali je realizirano ove godine u iznosu 882.000 eura.

Sredstva planirana na glavi 2403 Nacionalne manjine se povećavaju u iznosu od 154.000 eura slijedom rasta osnovice za obračun plaća i povećanja mjesečnih nagrada za članove vijeća i predstavnike nacionalnih manjina na temelju Odluke Gradske skupštine Grada Zagreba.

Sredstva planirana u okviru razdjela **Službe za informacijski sustav i tehničke poslove** povećavaju se u ukupnom iznosu od 3.073.100 eura od čega se na Aktivnost Redovne djelatnosti ove službe odnosi 1.124.100 eura, na Aktivnost Nabava opreme za upravna tijela 129.000 eura te na Aktivnost Održavanje objekata, uređaja, postrojenja i opreme gradske uprave 1.820.000 eura.

Predloženo povećanje na Aktivnosti Redovne djelatnosti najvećim je dijelom rezultat potrebe usklađenja planiranih sredstava za rashode za zaposlene s II. dodatkom Kolektivnom ugovoru za službenike i namještenike u gradskim upravnim tijelima Grada Zagreba, a koji je potpisan nakon donošenja proračuna Grada za 2024. odnosno 15. prosinca prošle godine.

Povećanje na Aktivnosti Održavanje objekata, uređaja, postrojenja i opreme gradske uprave se predlaže radi osiguranja dostatnih sredstava za podmirenje troškova zamjene opreme za grijanje i hlađenje na upravnoj zgradi Trg Stjepana Radića 1, zamjene klima ormara na objektu Palača Dverce, zamjene vanjske stolarije na područnom uredu Novi Zagreb te sanacije ravnog krova na područnom uredu Trešnjevka.

Pored navedenog, u svrhu realizacije “Projekta poticanja razvoja digitalnog društva u Gradu Zagrebu”, a za što su putem amandmana na Proračun u 2024. osigurana sredstva, ovim rebalansom se otvaraju računovodstveno odgovarajuće stavke s kojih bi se vršila dodjela bespovratnih sredstava javnim ustanovama, udrugama civilnog društva, zadrugama, mikro, malim i srednjim poduzećima kao potpore male vrijednosti u skladu s uvjetima definiranim pripadajućim programom za sufinanciranje i javnim pozivom za podnošenje projektnih prijava.